Snart kan nordjyderne flyve direkte fra Aalborg til den spanske ferieø Gran Canaria.

Nu får rejseglade nordjyder flere muligheder for at komme ned til sydens sol i vintersæsonen. Norwegian lancerer i dag en ny direkte rute fra Aalborg til den spanske ø Gran Canaria. Ruten vil have en ugentlig afgang fra Aalborg Lufthavn til Las Palmas på Gran Canaria med opstart den 4. november 2017. - Vi er meget tilfredse med efterspørgslen fra vores nordjyske rejsende. Derfor er det glædeligt at introducere en ny, direkte rute til Gran Canaria i vintersæsonen. Vi ser frem til at byde passagerer velkommen om bord på vores nye fly med gratis WiFi, siger Thomas Ramdahl, der er kommerciel direktør i Norwegian. Spanien er en af Norwegians mest populære rejsemål fra Danmark, og Gran Canaria er en særlig eftertragtet destination. Ifølge Thomas Ramdahl vil Norwegian lave introduktionspriser på 699 kroner til Gran Canaria. Norwegian flyver allerede til Gran Canaria fra København. Fra Aalborg flyver Norwegian i dag til Malaga, Alicante, Mallorca og snart altså også Gran Canaria.